**NÁRODNÁ RADA SLOVENSKEJ REPUBLIKY**

VII. volebné obdobie

**Návrh**

**ÚSTAVNÝ zákon**

z ... 2017,

**ktorým sa dopĺňa Ústava Slovenskej republiky č. 460/1992 Zb. v znení neskorších predpisov**

Národná rada Slovenskej republiky sa uzniesla na tomto ústavnom zákone:

**Čl. I**

Ústava Slovenskej republiky č. 460/1992 Zb. v znení ústavného zákona č. 244/1998 Z. z., ústavného zákona č. 9/1999 Z. z., ústavného zákona č. 90/2001 Z. z, ústavného zákona č. 140/2004 Z. z., ústavného zákona č. 323/2004 Z. z., ústavného zákona č. 463/2005 Z. z., ústavného zákona č. 92/2006 Z. z., ústavného zákona č. 210/2006 Z. z., ústavného zákona č. 100/2010 Z. z., ústavného zákona č. 356/2011 Z. z., ústavného zákona č. 232/2012 Z. z., ústavného zákona č. 161/2014 Z. z., ústavného zákona č. 306/2014 Z. z., ústavného zákona č. 427/2015 Z. z., ústavného zákona č. 44/2017 Z. z., 71/2017 Z. z. a ústavného zákona č. 137/2017 Z. z. sa dopĺňa takto:

1. V čl. 85 sa na konci pripája táto veta: „Na požiadanie orgánu Národnej rady Slovenskej republiky, ktorým je vyšetrovací výbor podľa čl. 92, sa na jeho schôdzi musí zúčastniť aj iná osoba ako osoba uvedená v prvej vete.“.
2. V čl. 92 ods. 1 sa za slovo „orgány“ vkladá čiarka a pripájajú sa tieto slová: „ktoré môžu mať aj vyšetrovaciu právomoc“.
3. Za čl. 92 sa vkladá nový čl. 92a, ktorý znie:

„**Čl. 92a**

1. Na vyšetrenie vecí verejného záujmu môže Národná rada Slovenskej republiky zriadiť vyšetrovací výbor. Urobí tak vždy, ak o to požiada najmenej tretina poslancov.
2. Vyšetrovací výbor má 10 členov a skladá sa z predsedu, podpredsedu, overovateľov a ďalších členov. Členov vyšetrovacieho výboru volí Národná rada Slovenskej republiky na základe princípu pomerného zastúpenia politických strán a politických hnutí, za ktoré boli poslanci zvolení do Národnej rady Slovenskej republiky v príslušnom volebnom období a to tak, aby päť členov bolo zvolených z politických strán a politických hnutí, ktoré vytvorili vládu a päť členov spomedzi ostatných poslancov.
3. Všetky orgány verejnej moci poskytnú vyšetrovaciemu výboru potrebnú súčinnosť.
4. Podrobnosti o právach a povinnostiach vyšetrovacieho výboru a o konaní pred ním ustanoví zákon.“.

**Čl. II**

Tento ústavný zákon nadobúda účinnosť 1. januára 2018.